7-9 กุมภาพันธ์นี้ ประเทศไทยตอนบนจะมีฝนฟ้าคะนอง ลมกรรโชกแรงและลูกเห็บตก อุณหภูมิลดลงสูงสุด 6 องศาเซลเซียส ขอให้ประชาชนรักษาสุขภาพ
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยถึงสภาพอากาศของประเทศไทยช่วงสุดสัปดาห์นี้ว่า ตั้งแต่วันที่ 5-7 กุมภาพันธ์ 2564  มวลอากาศเย็นจากประเทศจีนแผ่ปกคลุมประเทศไทยตอนบน ภาคเหนืออุณหภูมิต่ำสุด 16-19 องศาเซลเซียส ยอดดอยอากาศหนาวถึงหนาวจัด อุณหภูมิต่ำสุด 4-12 องศาเซลเซียส ส่วนภาคตะวันออกเฉียงเหนือ อุณหภูมิลดลง 1-2 องศาเซลเซียส อุณหภูมิต่ำสุด 13-19 องศาเซลเซียส ยอดภูอากาศหนาวจัด อุณหภูมิต่ำสุด 9-14 องศาเซลเซียส  ขณะที่ภาคกลาง อุณหภูมิต่ำสุด 19-21 องศาเซลเซียส และภาคตะวันออก อากาศเย็นอุณหภูมิต่ำสุด 19-23 องศาเซลเซียส ขอให้ประชาชนรักษาสุขภาพ ส่วนภาคใต้ มีฝนร้อยละ 10 ของพื้นที่ จากนั้นในวันที่ 7-9 กุมภาพันธ์นี้ คลื่นกระแสลมตะวันตกจะเคลื่อนตัวมาจากประเทศเมียนมาร์เข้าสู่ประเทศไทย ทำให้ภาคเหนือและภาคตะวันออกเฉียงเหนือมีฝนฟ้าคะนอง ลมกรรโชกแรงเกิดขึ้นอาจมีลูกเห็บตก และอุณหภูมิลดลง 4-6 องศาเซลเซียส รองอธิบดีกรมอุตุนิยมวิทยาฝ่ายปฏิบัติการ ขอให้ประชาชนติดตามการพยากรณ์สภาพอากาศอย่างต่อเนื่อง เนื่องจากขณะนี้เป็นช่วงเปลี่ยนผ่านเข้าสู่ฤดูร้อน